ད་རྡེའུ་རྩེད་འཇོ་ནི་མ་མཐའ་ཡང་མི་གཉིས་ཞུགས་ནས་གྲུབ་པའི་ཚོགས་པ་ཞིག་ཡིན།དེར་སྔ་རྒོལ་དང་།ཕྱི་རྒོལ་གྱི་ཁྱད་པར་ཕྱེས་ཡོད་པས་སྔ་རྒོལ་ལ་མི་གསུམ་ཡོད་ན་ཕྱི་རྒོལ་ལའང་མི་གསུམ་ཡོད་དགོས་པས་ཕན་ཚུན་དོ་ཡ་མཉམ་པར་བྱས་ཏེ་རྩལ་ཤུགས་འགྲན་པའི་ཐུན་མོང་གི་བྱ་འགུལ་ཞིག་ཡིན།ཐུན་མོང་གི་ཚོགས་པ་དེར་མ་ཞུགས་པར་རང་ཉིད་གཅིག་པུར་རྩེ་ཐུབ་པ་ཞིག་མ་ཡིན།དེ་ལྟར་ཐུན་མོང་གི་བྱ་འགུལ་དེར་རང་ཉིད་ལ་ལྡན་པའི་སྒྲིག་སྲོལ་ཞིག་ཡོད་པ་དེ་བརྩི་སྲུང་བྱེད་དགོས།གལ་ཏེ་ཐུན་མོང་གི་སྒྲིག་སྲོལ་དེ་བརྩི་སྲུང་མ་བྱས་ཚེ་ཚོགས་པར་འགལ་བ་དང་།ཚོགས་པ་དང་འགལ་ཚེ།ཚོགས་པའི་ཁེ་ཕན་དང་ཚོགས་མི་མང་པོར་བརྩི་བཀུར་མ་བྱས་པས་ཚོགས་པའི་གྲས་སུ་ཚུད་ཀྱི་མེད།དེར་བརྟེན།ད་རྡེའུ་རོལ་རྩེད་ལ་རང་གི་ཚོགས་པ་དང་མཐུན་སྒྲིལ་དམ་པོར་བྱས་ན་འགྲན་རྩོད་ལས་རྒྱལ་བའི་སྟོབས་ཤུགས་མངོན་ཐུབ།ད་རྡེའུ་རྩེད་འཇོ་ནི་འགྲན་རྩོད་ཅན་གྱི་ཐུན་མོང་གི་སྤྱི་ཚོགས་ཁོར་ཡུག་ཆུང་ཆུང་ཞིག་ཡིན་ཕྱིར།དེའི་ནང་དུ་བྱིས་པ་ལ་ལ་ནི་ལྷན་སྐྱེས་ཀྱི་ནུས་རྩལ་ཆེ་བ་དང་།ལ་ལ་ནི་ལྷན་སྐྱེས་ཀྱི་ནུས་རྩལ་ཞན་ཡང་ཐབས་ཤེས་སྣ་མང་བཀོལ་ཤེས་མིན་གྱིས་ཕན་ཚུན་བར་གྱི་ཡོན་ཏན་ལ་སློབ་སྦྱོང་བྱ་རྒྱུ་ཡོད་པས།ཆུང་བྱིས་པའི་དུས་ནས་བཟུང་ཐུན་མོང་གི་འདུ་ཤེས་དང་འགྲན་རྩོད་ཀྱི་འདུ་ཤེས་སྐྱེད་བཞིན་པའང་ཤེས་ཐུབ།